ไฟแนนซ์ทูเดย์
โดย...ใจฮิน
17 ก.ย. 2558

โดย...ใจฮิน
...กรมสรรพากรกุมขมับกับการเก็บภาษีปีงบประมาณ 2558 ซึ่งจะปิดหีบในไม่กี่วันนี้ คาดว่าเก็บภาษีต่ำกว่าเป้า 1.6 แสนล้านบาท สำหรับปีงบประมาณ 2558 คาดว่าจะเก็บต่ำกว่าอีกไม่ต่ำกว่าแสนล้าน เนื่องจากเศรษฐกิจขยายตัวได้น้อย มาตรการกระตุ้นเศรษฐกิจของรัฐบาลกระทบกับการเก็บภาษีโดยตรง ทั้งการลดภาษีให้ผู้ประกอบการเอสเอ็มอี หรือ การส่งเสริมการลงทุนที่มีการเว้นภาษีให้ถึง 13 ปี
...สุดสัปดาห์นี้จะมีการเซ็นสัญญาเงินกู้ดอกเบี้ยต่ำ 1 แสนล้านบาท ที่ธนาคารออมสินปล่อยกู้ให้ธนาคารพาณิชย์อัตราดอกเบี้ย 0.1% ให้ไปปล่อยกู้ผู้ประกอบการเอสเอ็มอีอัตราดอกเบี้ย 4% ส่งผลให้ธนาคารพาณิชย์ฟันกำไรก้อนใหญ่ไปแบบไม่ยากเย็น
...หลังจากทีมเศรษฐกิจออกมาตรการกระตุ้นเศรษฐกิจชุดใหญ่ไปหลายชุด ทำให้ช่วงนี้ อภิศักดิ์ ตันติวรวงศ์ รมว.คลัง เริ่มออกอาการตัน เพราะการจัดงานโหมโรงประชาสัมพันธ์มาตรการไม่ใช่ยาก แต่การปฏิบัติให้มาตรการได้ผลจริงเป็นเรื่องไม่ง่าย เพราะไม่ว่า รมว.คลัง คนไหนก็จะเจออาการแบบนี้ ตอนไม่อยู่ในตำแหน่งคิดว่าทำอะไรได้ง่าย แต่พอเข้ามาก็จะถึงบางอ้อว่ามันเป็นอย่างนี้นี่เอง
...ถูกดองยาวสำหรับกฎหมายเก็บภาษีที่ดินและสิ่งปลูกสร้าง เนื่องจากรัฐบาลไม่ต้องการให้เสียบรรยากาศกระตุ้นเศรษฐกิจ ที่ตอนนี้พยายามอัดฉีดเงินหลายแสนล้านบาทเข้าระบบ แต่ยังไม่สามารถยืนยันได้ว่า เงินที่จะไหลเข้าระบบจริงจะมีมากน้อยขนาดไหนและจะเกิดแรงขับเคลื่อนเศรษฐกิจตามที่วาดหวังไว้หรือไม่
...วิสุทธิ์ ศรีสุพรรณ รมช.คลัง ออกมาแย้มว่า ไม่เห็นด้วยกับการผ่อนกฎรถคันแรกที่ต้องถือครองรถ 5 ปี เหลือ 3 ปี ถือเป็นการตัดสินใจที่ถูกต้อง เพื่อความศักดิ์สิทธิ์ของการออกมาตรการของรัฐและการรักษาวินัยการเงินการคลัง ไม่เช่นนั้นในอนาคตออกมาตรการอะไรมา เวลาผ่านไปก็แก้ไขกันจนไม่มีหลักเกณฑ์และมาตรฐาน
...ผลการสอบการให้เช่าที่ราชพัสดุ ที่ จ.สมุทรปราการ ที่ถูกดองเงียบหายไป ส่งผลให้ข้าราชการที่เกี่ยวข้องและเกษียณอายุไปแล้วเกิน 2 ปี หลุดพ้นจากความผิดไปโดยปริยาย เพราะถือว่าขาดอายุความไม่สามารถเอาผิดได้